Hauglie fikk råd fra ungdom som har kommet seg ut av NAV-køen
Arbeidsminister Anniken Hauglie har besøkt 13 unge personer i seks ulike fylker for å bli kjent med deres historier. Fredag oppsummerte fire av ungdommene sine erfaringer i en videosamtale på Skype. Felles for dem alle er at de har klart å komme seg inn i jobb etter en periode utenfor arbeidsmarkedet. Det var ulike grunner til at ungdommene hadde havnet utenfor arbeidslivet i utgangspunktet. Én hadde slitt med sosial angst, en annen hadde vært skolelei, og en tredje hadde betydelige helseutfordringer. Les også: Arbeidsministeren ut mot «regel-jungelen» i NAV Arbeidsministeren jobber i disse dager med å konkretisere en ny ungdomsgaranti for unge utenfor arbeidslivet, og hun mener møtet med ungdommene har vært nyttig for det videre arbeidet. – Vi ville se på hva det var som måtte til for at de skulle komme seg ut av NAV-systemet og inn i en jobb, sier Hauglie til VG. Blant rådene hun nå skal ta med seg fra ungdommene er at de må bli hørt og sett i NAV-systemet og at de ønsker å forholde seg til færrest mulig rådgivere i NAV.Selv om ungdommene Hauglie hadde invitert til videokonferansen fredag har klart å komme seg i jobb, viser nye tall at den generelle utviklingen går motsatt vei. 22.000 færre ungdommer er sysselsatt per andre kvartal i år sammenlignet med samme periode i fjor, viser Arbeidskraftsundersøkelsen (AKU) til Statistisk sentralbyrå. – Det er et problem hvis de blir gående passive hjemme. Men det vi ser er at mange av dem også går over i utdanning og det er naturlig når det er dårlige tider på arbeidsmarkedet, sier Hauglie. Hauglie og LO-Gerd møttes til debatt: – Dere beveger dere i sirup! Hun viser til at 40 prosent av de unge ledige mangler fullført videregående utdanning, og at det vil være positivt om flere av dem vil fullføre utdanningen. – Arbeidsledighet generelt er regjeringens hovedfokus nå, og ungdomsledigheten er selvfølgelig en viktig del av det. Der samarbeider jeg tett med kunnskapsministeren for å sørge for kvalifiseringsløp som sikrer at ungdom kommer seg i jobb, sier hun.– Vil det bli nødvendig med flere grep i tillegg til den varslede ungdomsgarantien? – Det får vi komme tilbake til når budsjettet skal legges frem. Men vi skal bidra til omstilling og legge til rette for flere arbeidsplasser i privat sektor. Det er det vi trenger mer av nå, sier Hauglie. Etter at oljeprisen begynte å falle har ledigheten skutt i været på Vestlandet og Sørlandet. Nå er ledigheten i ferd med å stabilisere seg, men Hauglie mener at det fortsatt er noen skyer på horisonten. – Selv om vi ser at arbeidsledigheten begynner å flate ut, så kan vi ikke friskmelde arbeidsmarkedet ennå.Opposisjonen har merket seg at ledigheten er stigende blant ungdom. Nestleder Snorre Valen i SV skriver i en kronikk at de unge i Europa har blitt sviktet, og at det samme er i ferd med å skje i Norge. Arbeiderpartiets stortingsrepresentant Torstein Tvedt Solberg har også uttalt til Aftenposten at regjeringen svikter de unge. Den kritikken fnyser Hauglie av. – Det er jeg naturlig nok helt uenig i. Det som jeg synes er så fascinerende med Ap er at de både mener det er for mye for fort og for lite for sent. De skyter fra alle vinkler uten at de selv har noe å fare med i det hele tatt, sier arbeidsministeren. – Har dere gjort nok på dette feltet? – Det mener jeg at vi har. I budsjettet for 2016 har vi en tiltakspakke mot ledighet, og vi har kommet med mange konkrete og viktige initiativ i budsjettene for å få ned ledigheten og for å øke omstillingen i privat sektor, sier Hauglie og tilføyer: – Det skjer mye positivt, kontrakter skrives på grunn av tiltakspakken og i all beskjedenhet mener jeg at mye av det også skyldes regjeringens politikk.
I kampen mot ungdomsledigheten har arbeidsministeren fått råd av ungdommer som har klart å komme seg ut av ledighet og inn i jobb.